Ix-xogħol fuq il-pjan tal-kwalità tal-arja ilu għaddej żmien twil. It-tħejjijiet bdew fuq livell kemm tad-drigħ ambjentali tal-MEPA, dakinhar semplici direttorat, u anke l-Ministeru tat-Trasport. Saru bosta studji, b'mod partikolari dwar fejn hemm l-aktar problemi ta' emissjonijiet, inkluż trab fin, kif ukoll kif jista' jiġi mtaffi dak it-tniġġis ikkawżat mit-traffiku, fost oqsma oħrajn. Li hu żgur huwa li, filwaqt li l-emissjonijiet tal-power stations meta jitnaqqsu jgħinu għal kwalità ta' arja aħjar, min-naħa l-oħra t-traffiku għandu prospetti aktar qawwija li jwasslu għal trab fin li f'ċerti każi jista' joħloq impatt ta' saħħa ambjentali qawwi, li ma jeskludix il-kanċer. Kemm hemm rabta qawwija bejn klima, ambjent u trasport ħareġ ċar fl-Olanda dan l-aħħar fejn, f'laqgħa informali li kellna, il-Kummissarju Karmenu Vella mhux biss qal li hemm bżonn li ma nħallux ċerti manifatturi tal-karrozzi jkomplu jgħaddu biż-żmien jew, kif jgħidu l-Ingliżi litteralment: to take us for a ride, filwaqt li saħaq li anke l-ħsejjes ikkawżati mit-traffiku huma t-tieni l-akbar kawża ta' tniġġis ambjentali li teżisti. Wieħed mill-aktar postijiet fejn hemm konċentrazzjoni ta' traffiku bla dubju ta' xejn hija l-Imsida. Għadni niftakarni nidħol fid-dar tal-mibki kittieb Kilin li, minkejja li kien iżomm it-twieqi tal-gallarija dejjem magħluqin, darba wrieni kif il-kotba fil-librerija tiegħu kienu kollha nugrufun bit-trab li jniġġes, miġbur mit-traffiku li kien jgħaddi minn Rue d'Argens. Kemm il-ħinijiet tal-ġurnata kif ukoll l-istaġuni jagħmlu differenza fuq dan kollu. Kemm u minn fejn jonfoħ ir-riħ huwa fattur ieħor determinanti, kif ukoll dawk l-emissjonijiet li joħorġu mill-combustion tal-fuel oil. Bit-tneħħija eventwali tal-heavy fuel oil pajjiżna se jkun solva pjaga kbira. Bżonn ta' sinkronizzazzjoni ma' Direttivi Ewropej u żieda fir-riżorsi umani Il-pjan innifsu ilu jiġi mfassal sa mis-sena 2010, iżda dan baqa' jiġi aġġornat tul is-snin, ovvjament billi jieħu nota tal-iżviluppi li seħħew minn dakinhar. Huwa mifhum li l-Kabinett ta' dak iż-żmien kien anke approva l-ewwel verzjoni tal-pjan nnifsu. Ma tistax tgħaddi għall-verżjoni l-ġdida tal-pjan tal-kwalità tal-arja l-ġdida qabel ma tkejjel x'kien ippropona l-pjan l-antik u anke dak li ġie mwettaq minnu. Pjanijiet bħal dawn minnhom infushom jitolbu konsultazzjoni interministerjali, u hekk sar. Kemm-il darba l-pjan jiġi fis-seħħ fl-ewwel nofs ta' din is-sena hemm prospetti kbar li r-riżultati konkreti tiegħu jkunu qed jinħassu l-aktar madwar is-sena 2020. Qabel ma assumejt responsabbiltà tal-Awtorità tal-Ambjent u r-Riżorsi li twaqqfet dan l-aħħar wara li ġiet xolta l-MEPA, kont diġà qabbadt lil Martin Scicluna biex iħejjili rapport dwar kif setgħet tiġi indirizzata din il-problema. Dan ir-rapport lesti nħarsu lejh ukoll ħalli l-approċċ tagħna jkun wieħed ħolistiku fil-fażi tat-twettiq. Biex il-pjan jirnexxi, hemm bżonn li jżomm ruħu sinkronizzat mad-Direttivi tal-UE filwaqt li jara li jkun hemm compliance xierqa, kif ukoll li jiżgura tnaqqis xieraq tal-emissjonijiet fil-fażi tal-implimentazzjoni. Bħal f'oqsma oħra, se jkun hemm bżonn anke capacity building fejn ikun jeħtieġ li jitkabbru u jiżdiedu r-riżorsi umani li jaħdmu u jispeċjalizzaw f'dan il-qasam. Ninsab konvint li l-Gvern Laburista, li dejjem poġġa l-kwalità tal-arja fuq quddiem nett tal-aġenda tiegħu, se jkompli jimpenja ruħu bis-sħiħ f'dan il-qasam.